બેંગલુરુમાં કુમારસ્વામીના શપથવિધિ સમારોહમાં શ્રીમતી સોનિયા ગાંધી અને માયાવતી એકબીજા પર સ્નેહવર્ષા કરતા હોય એવી અદ્ભુત તસવીરે સૌનું ધ્યાન ખેંચ્યું. સોનિયા માયાવતીના મસ્તકને પોતાના ખભા પર રાખીને ખુશખુશાલ જણાય છે તો માયાવતી પણ આ વિરલ ક્ષણને સ્મિત સાથે માણી રહ્યાં હતાં. બધાએ માન્યું કે પરંપરાને તોડીને બંને નેતાઓએ જે પોઝ આપ્યો છે બંને વચ્ચેની ભવિષ્યની નિકટતાના સંકેતરૃપ છે. જોકે આ બાબતમાં માયાવતી વિશે અનુમાન કરવામાં અતિશયોક્તિ થઈ રહી હોવાનું માયાવતીને ઓળખનારા ઘણાને લાગ્યું હતું. પછીના દિવસોમાં એ સત્ય પુરવાર થયું છે. વિપક્ષી એકતા માટે અતિ ઉત્સાહી કોંગ્રેસ એવું ઇચ્છે છે કે માયાવતીનો બહુજન સમાજ પક્ષ રાજસ્થાન, મધ્યપ્રદેશ અને છત્તીસગઢની આગામી ચૂંટણીમાં કોંગ્રેસ સાથે સમજૂતી કરે. આ બાબતમાં માયાવતીનું વલણ એવું રહ્યું છે કે ચૂંટણી સમજૂતી કરવી હોય તો એકાદ-બે રાજ્યો પૂરતી નહીં, રાષ્ટ્રીય સ્તરની સમજૂતી કરવી જોઈએ. કર્ણાટકમાં વિપક્ષી એકતાના શક્તિ પ્રદર્શન પછી કોંગ્રેસનો મોહભંગ કરતા હોય તેમ માયાવતીએ સ્પષ્ટ કર્યું છે કે બેઠકોની વહેંચણી અને ફાળવણીમાં ન્યાય થશે તો જ તેમનો પક્ષ કોંગ્રેસ કે અન્ય વિપક્ષી ગઠબંધન સાથે જોડાશે. માયાવતી જાણે છે કે કોંગ્રેસની નજર તેમની દલિત મત બેન્ક ઉપર છે. આ મત બેન્કને વિપક્ષી એકતાના નામે કોંગ્રેસના લાભાર્થે છોડવા તેઓ તૈયાર જણાતાં નથી.